Geweld duur voort by Bellville-taxistaanplek(Argieffoto) Die polisie in die Wes-Kaap se ondersoek duur voort ná skietvoorvalle by die Bellville-taxistaanplek. “Onbekende mans het Vrydagmiddag omstreeks 16:00 skote afgevuur en ŉ pendelaar is doodgeskiet,” het brig. Novela Potelwa, woordvoerder van die polisie, gesê. “ŉ Pendelaar en ŉ taxibestuurder is beseer.” ŉ Swaar polisieteenwoordigheid monitor die situasie. Twee afsonderlike skietvoorvalle het Vrydagoggend plaasgevind. “Beamptes is Vrydagoggend omstreeks 07:45 na die toneel ontbied ná verskeie skote gevuur is. Twee taxibestuurders is beseer. Die polisie het ŉ verdagte in hegtenis geneem en beamptes het beslag gelê op ŉ vuurwapen.” Beamptes het Donderdagmiddag sewe verdagtes by die taxistaanplek in hegtenis geneem in verband met ŉ skietery vroeër dieselfde dag. Die persone word steeds ondervra deur die polisie. Niemand is tydens die voorval beseer nie. “Die skietery hou vermoedelik verband met ŉ voortgesette vete tussen taxi-operateurs,” het Potelwa bygevoeg.